Il-mużika hi kemm arti kif ukoll xjenza. Tagħmel parti essenzjali mill-ħajja ta' ħafna nies; min jużaha għal skopijiet ta' rilassament, min għal xi passatemp u min għal skopijiet ta' xogħol u professjoni. Matul dawn l-aħħar snin xi riċerkaturi u xjentisti saħansitra bdew jużawha sabiex jifhmu kif din taffettwa l-imġiba u l-burdata ta' xi annimali. Riċerka partikolari kkonkludiet li ċerti klieb ġol-kennels jistgħu jkollhom inqas stress jekk ikunu esposti għal ħin twil jisimgħu l-mużika klassika. Fl-2012, riċerkaturi minn Colorado State University segwew l-imġiba ta' 117-il kelb, b'mod speċjali ċ-ċaqliq tagħhom u l-ħsejjes li jagħmlu. Ir-riċerkaturi esponew lill-klieb għal tipi differenti ta' mużika, fosthom mużika klassika u mużika tat-tip heavy metal. Min-naħa, ir-riżultat wera b'mod ċar li l-klieb raqdu l-aktar meta kienu qed jisimgħu l-mużika klassika. Dan jindika li din it-tip ta' mużika tgħinhom jirrilassaw. Filwaqt li min-naħa l-oħra l-klieb kellhom reazzjoni opposta għall-mużika tat-tip heavy metal fejn dawn saru iżjed nervużi u bdew saħansitra jiċċaqalqu aktar. Din ir-riċerka turi s-similaritajiet bejn il-bnedmin u l-annimali fejn tidħol il-mużika klassika. Mhux l-ewwel darba li ġie dokumentat li din tal-aħħar tikkalma lin-nies, iżżid l-irqad fil-fond u taffettwa b'mod pożittiv il-burdati tan-nies. Skoperti oħra juru li l-qtates qajla jinteressahom mill-mużika kif nafuha aħna l-bnedmin. Infatti ħafna drabi meta wieħed jixgħel il-mużika, il-qtates jibqgħu għaddejjin bl-avventuri tagħhom mingħajr ma jagħtu każ tal-ħsejjes. Charles Snowdon, psikologu mill-Università ta' Wisconsin-Madison, David Teie, kompożitur mill-Università ta' Maryland u Magan Savage, studenta, żviluppaw tip ta' mużika li tixbah ħafna l-mod kif il-qtates jikkomunikaw bejniethom. Dawn ir-riċerkaturi marru fi kważi 50 dar bil-qtates u daqqew din it-tip ta' mużika kif ukoll tip ta' mużika klassika. Meta l-qtates ġew esposti għall-mużika speċjali, kien hemm aktar ċans li dawn jersqu lejn l-ispeakers u saħansitra jmissu magħhom. Fir-riċerka ħareġ ukoll li l-aktar qtates li kienu affettwati minn din it-tip ta' mużika kienu qtates żgħar u dawk aktar avvanzati fiż-żmien. Fil-każ tal-mużika klassika, il-qtates kienu indifferenti għaliha għalkollox. Hemm numru ta' riċerki oħra dwar l-effett li l-mużika tħalli fuq l-annimali. F'riċerka partikolari ġie nnutat li l-baqar jipproduċu aktar ħalib meta jiġu esposti għal mużika rilassanti. Fl-2001, riċerkaturi mill-Università ta' Leicester esponew mal-1000 baqra għall-tipi differenti ta' mużika, fosthom mużika mgħaġġla, mużika kalma u silenzju għal perjodi ta' 12-il siegħa sħaħ. Ir-riċerkaturi skoprew li l-mużika kalma bħal Pastoral Symphony ta' Beethoven wasslet sabiex il-baqar ipproduċew mat-3% aktar ħalib. Il-konklużjoni ta' din ir-riċerka kienet li l-mużika kalma probabbilment tnaqqas l-istress u b'hekk tiżdied il-produzzjoni tal-ħalib fil-baqar. Għall-kuntrarju, is-silenzju ma jagħmilx effett fuq il-produzzjoni tal-ħalib filwaqt li t-tip ta' mużika għolja tagħmel lill-baqar relattivament nervużi. Studju interessanti ieħor li sar fl-2013 u li ġie ppubblikat fil-ġurnal Behavioural Processes żvela kif il-goldfish jistgħu jaslu fi stat li jgħarfu bejn mużika ta' kompożituri differenti. Ir-riċerkaturi użaw mużika ta' żewġ kompożituri; speċifikament ta' Igor Stravinsky u Johann Sebastian Bach, u ppruvaw jilħqu stat fejn il-goldfish jitilgħu jieklu l-ikel biss waqt li tkun qed tindaqq mużika ta' kompożitur partikolari. Ir-riċerkaturi esponew gruppi ta' individwi ta' goldfish għal tip ta' mużika waħda biss u darrewhom jitilgħu jieklu waqt li qed tindaqq biss din il-mużika. Ġara li meta r-riċerkaturi bdew idoqqu l-mużika l-oħra, il-goldfish ġew indifferenti għaliha u ma bdewx jitilgħu għall-ikel. Dan jindika li l-ħut kapaċi jagħrfu bejn tipi ta' mużika differenti. Ir-riċerka turina li l-mużika taffettwa lil numru ta' annimali u mhux lill-bnedmin biss. Hu mifhum li ċertu tip ta' mużika tikkalma lill-annimali filwaqt li tip ta' mużika oħra tnerveż lill-annimali. Ħafna mill-annimali jipproduċu ħsejjes melodjużi; fosthom l-għasafar u anke ċertu tip ta' mammiferi tal-baħar. Dawn il-ħsejjes jużawhom bħala mezz ta' komunikazzjoni u r-riċerka saħansitra turi li l-mużika li tkun komposta minn elementi u frekwenzi simili għal dawn il-ħsejjes, hemm ċans akbar li tkun taffettwa lill-annimal partikolari – bażikament trid tkun mużika tal-widna għall-annimali wkoll.